কখনও সটান বলছেন, ‘‘রাজনৈতিক ভাষণ দেবেন না! কাজের কথা বলুন। নইলে বসে পড়ুন!’’ 
কখনও বলছেন, ‘‘আপনারা কি মনে করেন, আমি কোনও খবর রাখি না? আমি সব খবর রাখি!’’ 
বলছেন, ‘‘একই কথা বারবার কেন বলতে হচ্ছে? আর কিন্তু বলব না! এটা আর সহ্য করব না! না-পারলে বলে দিন! আমি দেখে নিচ্ছি।’’
ধমক দিচ্ছেন দলের নেতাদের। শীর্ষ আমলাদের সঙ্গে কথা বলছেন মেপেজুকে। কে বলবে, ইনি কোনও এক সময়ে রাজ্যের মুখ্যসচিবকে নিজের কাপ থেকে ডিশে ঢেলে চা খেতে দিয়েছিলেন! কে বলবে ইনি কোনও এক সময়ে দিনে অন্তত পাঁচবার পোডিয়ামে আবির্ভূত হতেন কোনও না কোনও ঘোষণা করতে। সে যতই তুচ্ছাতিতুচ্ছ হোক! 
দ্বিতীয়বারের জন্য রাজ্যের শাসনক্ষমতায় আসার পর আজ, শনিবার প্রথম বড় রাজনৈতিক কর্মসূচি করছেন মমতা বন্দ্যোপাধ্যায়। স্রেফ ঘটনাচক্রই হবে যে, বিপুল ভোটে জিতে মমতা ক্ষমতায় ফিরেছিলেন গত ১৯ মে। তার ঠিকঠাক একমাস পর ১৮ জুন নেতাজি ইন্ডোরের সভা থেকে আগামী পঞ্চায়েত ভোটের দিকনির্দেশ দিতে চলেছেন তৃণমূলনেত্রী তথা মুখ্যমন্ত্রী। 
মাঝখানের একমাসে যে মমতাকে দেখা গিয়েছে, তিনি গত পাঁচ বছরের মমতার চেয়ে ভিন্ন। বস্তুত, একেবারে বিপরীত মেরুর! 
যিনি পুরনো মমতাকে শাসন করছেন আঙুল তুলে! এই মমতা হাসছেন কম। অধিকাংশ সময়েই তাঁর মুখাবয়ব কঠিন। স্বভাবজ প্রগলভতাকে বিদায় দিয়ে প্রয়োজন ছাড়া বিশেষ কথা বলছেন না। প্রশাসনিক বৈঠকে গিয়ে স্বাগত বক্তৃতাতেও বড়জোর দু’চার লাইন বলছেন। জোর দিচ্ছেন আরও বেশি কাজে। সাফ জানিয়ে দিচ্ছেন, ‘দীর্ঘসূত্রিতা’ তিনি বরদাস্ত করবেন না। যিনি ‘রাজনৈতিক লাভে’র আশায় যে কোনও পরিকল্পনার কথা শুনেই ক্ষুব্ধ হচ্ছেন। এবং সটান বলে দিচ্ছেন, রাজনীতি না-দেখে পরিষেবা দিতে হবে। কারণ, দীর্ঘ ৩৪ বছর রাজনৈতিক লাভের অঙ্ক কষে পরিষেবা দিতে গিয়েই সিপিএমের ভরাডুবি হয়েছিল! এই মমতা ‘সত্য উদ্ঘাটনে’ নারদ-কাণ্ডে তদন্ত করানোর সিদ্ধান্ত নেন। জানিয়ে দেন, তদন্তের প্রেক্ষিতে ‘দোষীদের’ শাস্তি দেওয়া হবে।  
বস্তুত, গত একমাস বুঝিয়ে দিয়েছে, ‘পরিবর্তনে’রও ‘পরিবর্তন’ হয়! 
কিন্তু কেন হয়? 
শাসকশিবিরের একাধিক নেতার কথায়, ‘‘পাঁচ বছর আগে উচ্ছ্বাস ছিল। আবেগ ছিল। কিন্তু প্রত্যাশার চাপ ততখানি ছিল না। এবার সে চাপ আছে। গতবার মানুষ ভোট দিয়েছিলেন সিপিএম’কে সরাতে। এবার ভোট দিয়েছেন আমাদের ফেরাতে। দুটোর মধ্যে বিস্তর তফাত!’’ তৃণমূলের এক প্রবীণ সাংসদ যেমন বলছেন, ‘‘এখন দলনেত্রী অনেক বেশি আত্মবিশ্বাসী। কারণ, তিনি এবার প্রায় একার ক্ষমতায় ভোটটা জিতিয়েছেন। তিনি বুঝতে পেরেছেন, মানুষ তাঁর উপর ভরসা করছেন। ফলে তাঁর চলাফেরা এবং কথাবার্তায় সেই আত্মবিশ্বাসটা বেরিয়ে আসছে। যাঁদের নিজের উপর বিশ্বাস থাকে, তাঁদের তো বেশি কথা বলার প্রয়োজন হয় না!’’ 
তাহলে কি পাঁচ বছর আগে মমতার আত্মবিশ্বাস কম ছিল?
এই কথাটা সরাসরি কেউই বলতে পারছেন না। পারার কথাও নয়। ঠারেঠোরে যা বলছেন, তার নির্যাস— গতবার মমতা মুখ্যমন্ত্রী হিসাবে আনকোরা এবং অনভিজ্ঞ ছিলেন। কেন্দ্রে তিন দফায় মন্ত্রিত্ব করে এলেও তা ছিল মূলত আমলা-নির্ভর। কেন্দ্রীয় সরকারে সাধারণত যা হয়ে থাকে। রাজ্য চালাতে গিয়েও মমতা সেই মডেল নিয়েছিলেন। ফলে আমলাদের সঙ্গে ব্যক্তিগত সম্পর্ক স্থাপনের একটা চেষ্টা তাঁর তরফে ছিল। পদের ওজন সরিয়ে রেখে তিনি আমলাদের সঙ্গে আত্মীয়ের মতো মিশতেন। কিন্তু কালক্রমে মমতা বুঝতে পেরেছেন, ওই টোটকায় রাজনীতি হয়। প্রশাসন চলে না। ফলে এবার আর সেসবের বালাই নেই। এখন আমলারা আমলাই। স্রেফ প্রশাসন চালানোর যন্ত্র। তাঁদের সঙ্গে আমড়াগাছি করার প্রয়োজন মুখ্যমন্ত্রী মমতার নেই। সে কারণেই রাজ্যের শীর্ষ আমলাদের সঙ্গে সামান্য নমস্কার বিনিময় ছাড়া আর বিশেষ কিছু করছেন না মুখ্যমন্ত্রী। নিজেকে এক স্বেচ্ছারোপিত ঘেরাটোপে বন্দি রাখছেন। সকলের সঙ্গে একটা সম্ভ্রমসূচক দূরত্বও বজায় রাখছেন। যা দক্ষ প্রশাসকেরা সাধারণত করে থাকেন। দলের এক প্রথমসারির নেতার কথায়, ‘‘দ্বিতীয় ইনিংসে দিদি অনেক পরিণত। আগের মতো হুটহাট কিছু করে বসছেন না। প্রতিটি কাজে পরিকল্পনার ছাপ রয়েছে। আবার পাশাপাশিই কাজ করে দেখানোর তাগিদটাও আছে। কারণ, উনি জানেন, ২০১৮ সালের পঞ্চায়েত ভোট এবং ২০১৯ সালের লোকসভা ভোটে তাঁর পরপর দুটো পরীক্ষা রয়েছে। তার ফলাফলের উপর ভিত্তি করেই আমাদের ২০২১ সালের বিধানসভা ভোটে যেতে হবে তৃতীয়বার ক্ষমতায় ফেরার জন্য।’’ 
বস্তুত, তাঁর আগামী পাঁচ বছরের রূপরেখা মমতা বেঁধে দিয়েছিলেন একমাস আগে ভোটের ফলপ্রকাশের পর প্রথম সাংবাদিক বৈঠকেই। সংযত, নিরাবেগ এবং বাস্তবসম্মত যে মমতা কালীঘাটের টালির চালের ঘরের লাগোয়া দফতরে নিজেকে সেদিন পেশ করেছিলেন, তার সঙ্গে পাঁচ বছর আগের ওইদিন ক্ষমতাদখলকারিণীর কোনও মিল ছিল না। তাঁর ঘনিষ্ঠ নেতারা সেদিনই সেই ‘পরিবর্তন’ লক্ষ্য করেছিলেন। যেমন তাঁরা দ্বিতীয় ‘পরিবর্তন’ লক্ষ্য করেছিলেন মন্ত্রিসভার সদস্য চয়নে। কারও কথা না-শুনে, কারও পরামর্শে কান না-দিয়ে মমতা নিজের স্টাইলে, নিজস্ব বাস্তববুদ্ধি প্রয়োগ করে মন্ত্রিসভা গঠন করেছেন। সফল অথচ ভোটে পরাভূত মন্ত্রীদের পুনর্বাসন দিয়েছেন তাঁদের পুরনো দফতরে। যা একান্তভাবেই তাঁর নিজের মস্তিষ্কপ্রসূত। যার মারফতে তিনি নির্ভুল বার্তা দিয়েছেন— কাজের লোকদের তিনি মর্যাদা দেবেন। সে তাঁরা ভোটে হেরে গেলেও! 
সেই আত্মবিশ্বাসের কারণেই এই মমতা অনেক বেশি নৈর্ব্যক্তিক। অনেক নির্মোহ। অনেক নিয়ন্ত্রিত। 
নইলে শুক্রবার বিধানসভা অধিবেশন শুরুর দিনই ‘তৃণমূলের সন্ত্রাস’ এবং নারদ-কাণ্ড নিয়ে গলায় পোস্টার ঝুলিয়ে-আসা বিরোধীদের কিছু একটা বলতেনই! সভাকক্ষ ছেড়ে বেরনোর সময় এই মমতা সেদিকে তাকালেনই না! 
‘পরিবর্তনের’ও ‘পরিবর্তন’ হয়।